Turun eläinsuojeluyhdistys on ottanut hoiviinsa metsäkauriin vasan, jonka sen emo on hylännyt.

Vasta noin viikon ikäinen vasa tuli eläinsuojeluyhdistyksen hoiviin torstaina Nauvon Petsorista.

Sieltä sen löysi eräs Nauvon kesämökkiläinen, joka oli kuullut piipitystä mökkitonttinsa reunamilta. Kun piipitys ei ollut ottanut loppuakseen, mökkiläinen oli hälyttänyt vasalle apua.

Vasa oli ehtinyt olla ilman emonsa hoivaa ilmeisesti parin päivän ajan. Se oli kovin kuivahtanut, nälkäinen ja väsynyt, kun se pääsi turvaan Turun eläinsuijeluyhdistyksen " vauvalaan " .

- Onneksi sillä on hirveän hyvä ruokahalu. Se alkaa näyttää paljon virkeämmältä, eläinsuojeluvalvoja Heidi Leyser-Kopra kertoo.

Hän onkin ollut tuttipullossa kiinni tiiviisti sen jälkeen, kun vasa tuotiin eläinsuojeluyhdistykselle hoitoon, sillä vasa on syönyt kahden tunnin välein yötä päivää.

Metsäkauriin Pihkaksi nimetty vasa on piristynyt huomattavasti Turun eläinsuojeluyhdistyksen "vauvalassa". TURUN ELÄINSUOJELUYHDISTYS

Ihmiset häiritsivät

Leyser-Kopra kertoo, että vasan löytäneen mökkiläisen mukaan vasan luona oli käynyt ihmisiä, jotka olivat pitäneet sitä sylissään ja ottaneet sen kanssa selfieitä.

Leyser-Kopran mukaan juuri ihmisen toiminta on yleensä yleisin syy siihen, miksi eläimet hylkäävät poikasensa ja ne päätyvät eläinsuojeluyhdistyksen hoiviin. Vieraiden hajujen vuoksi emo ei enää tunnistakaan poikastaan, vaan hylkää sen. Juuri näin Leyser-Kopra arvioi käyneen metsäkauriin vasallekin.

- Emo voi säikähtää myös irrallaan olevia koiria tai jotakin muuta.

Nimettiin Pihkaksi

Vasa jää toistaiseksi Turun eläinsuojeluyhdistyksen hoiviin. Se on nimetty Pihkaksi, koska perinteen mukaan kaikki vasat saavat p-kirjaimella alkavan nimen. Muita eläimiä ei yleensä nimetä.

- Ensimmäinen vuorokausi on katsottu, että onko siitä eläjäksi. Sen suurempia tulevaisuuden suunnitelmia meillä ei ole sen varalle.

Jos vasalle löytyisi kaveriksi toinen metsäkauriin vasa, se saattaisi ehkä voida vielä palata luontoon.

- Jos se on kovin leimautunut ihmiseen, ei luontoon palauttaminen ole vaihtoehto. Silloin se saa eläintarhapaikan.

Leyser-Kopra neuvoo ihmisiä varmistumaan aina siitä, tarvitseeko luonnonvaraisen eläimen poikanen todella apua vai ei ennen kuin puuttuu luonnonvaraisen eläimen elämään.

- Melkein kaikilla on taskussaan älypuhelin, jolla eläimestä voi ottaa kuvan ja lähettää sen jollekin asiantuntijalle. Asiantuntija voi jo kuvan perusteella tietää, onko poikanen jätetty vain hetkeksi yksin, onko se oikeasti apua tarvitseva tai onko kyseessä jo vieroitettu poikanen, jonka ei kuulukaan olla emonsa kanssa.